Folketinget udgav i dag en animeret film på 96 sekunder, der skal få de yngste stemmeberettigede op af sofaen, når der om to uger er valg til Europa-Parlamentet.

Men filmens brug af sex og vold kritiseres nu fra en række folketingspolitikere.

- Folketinget er ung med de unge med vold og blowjob, for der er EU-valg. Det er bare dumt med dumt på, skriver Socialdemokraternes Rasmus Horn Langhoff på Twitter.

- At få unge til at stemme er et ædelt mål. Dette er ikke et ædelt redskab. Dette er faktisk ganske pinligt, skriver Det Radikale Venstres Liv Holm Andersen samme sted.

Politisk hovedrysten

Regeringspolitikernes holdning deles af Liberal Alliances leder, Anders Samuelsen, der forlanger en forklaring fra Folketingets formand, Mogens Lykketoft (S).

- Jeg kan slet ikke forstå, at man bruger kvindevold, porno, afrevne hoveder og uddeling af jeg ved ikke hvor mange lussinger som argument for, at folk skal gå ned og stemme.

- Man taler ned til folk med denne her film. Det er et forbløffende lavpunkt, og jeg er dybt rystet over, at Lykketoft mener, at det her godt kan gå an, siger Anders Samuelsen til Ritzau.

https://www.youtube.com/watch?v=ltvV7_-6GUw&rel=0

Også Enhedslistens Johanne Schmidt-Nielsen kritiserer videoen. Hun skriver på sin Facebook-profil:

- Jeg tror ikke, det er en joke. Jeg tror helt seriøst, at den her video er lavet af folketinget. Hvad var det nu Nyrup sagde: Kan vi ikke gøre det lidt bedre?

SF'er klager til præsidiet

Også SF's Özlem Cekic er i det røde felt over filmen. Hun har derfor klaget til Folketingets Præsidium over den.

- Det er ekstremt nedladende over for kvinder, og jeg kan slet ikke forstå, hvad man vil med det her. Jeg vil have svar på, hvor mange penge man har brugt på det her, siger hun til DR Nyheder.

Hun kræver desuden videoen fjernet fra internettet, og Venstres Michael Aastrup er enig.

- Så kan det ikke blive mere lavt og dumt med den skatteyderbetalte EP-vagfilm - forkert på så mange måder, skriver han på Twitter.

Opfordrer til internet-kampagne

Simon Emil Ammitzbøll fra Liberal Alliance har ligefrem taget initiativ til en kampagne mod Mogens Lykketoft i kølvandet på filmen.

- Kære MF: Hvis du er imod Folketingets video med volds- og pornoreferencer, så retweet dette til @lykketoft, skriver han på Twitter.

Mogens Lykketoft sagde tidligere mandag til DR Nyheder, at Folketingets administration havde diskuteret indholdet af videoen, men var nået frem til, at den var uskyldig.